Сёння педагог выпрацаваў выразную сістэму работы са здольнымі навучэнцамі. Акрамя амаль штодзённых уласных заняткаў з такімі навучэнцамі, Ігар Генадзьевіч арганізаваў супрацоўніцтва з выкладчыкамі УВА Магілёва. А яшчэ ён перыядычна выязджае з вучнямі на заняткі ў Беларускі дзяржаўны ўніверсітэт. Узаемадзеянне з калегамі па падрыхтоўцы вучняў да ўдзелу ў алімпіядным руху прыносіць адпаведны вынік. Толькі на працягу двух апошніх гадоў навучэнцы Ігара Генадзьевіча заваявалі дзевяць дыпломаў на трэцім і чатыры дыпломы на заключным этапе Рэспубліканскай алімпіяды па фізіцы. Асабліва выдатна праяўляе сябе Валянцін Дарафееў. У трынаццацігадовым узросце ён ужо з’яўляецца неаднаразовым прызёрам розных этапаў, у тым ліку рэспубліканскага, алімпіяды па фізіцы.